Humbertus Dei gratia Bisuntinus archiepiscopus venerabili patri R Cisterciensi abbati et eius fratribus eorumque successoribus in perpetuum. Officii episcopalis est loca religiosa diligere pacem eis querere quesitam tueri et ea semper benedictionibus atque beneficiis adiuvare. Unde nos venerabilis pater vestre sanctitatis gratia velud odore suavitatis ad modum delectati decimas grangie vestre de Tantenens ad ecclesiam de Paigne pertinentes monasterio vestro perpetua remissione indulsimus Theodorico presbitero qui easdem decimas a nobis investitus tenebat ob id eas nobis reddente et ut vobis darentur fideliter postulante. Actum Bisuntii in claustro episcopali sollempniter coram testibus Pontio abbate Spetiosevallis, Petro abbate de Caritate, Narduino priore Montis Benedicti, per manum Petri decani Sancti Stephani camerarii nostri, presentibus Hugone precentore Sancti Johannis Evangeliste et Manegaboo thesaurario. Quicumque ergo hanc nostram donationem sciens eam in aliquo temerare presumpserit anathematis vinculo sic innodecur ut nisi prius vobis digne satisfecerit numquam mereatur absolvi.